# Guifi.net. Tutorial/Com participar o col·laborar

Guifi no és un proveïdor d'Internet o un operador de telecomunicacions convencional que dóna servei a "abonats" o "clients". És un operador públic basat en un model de comuns que funciona com a projecte lliure construït a partir de la contribució dels seus participants. Aquests participants poden formar part de la xarxa de guifi de moltes maneres. Es poden consultar aquestes a la pàgina Full de ruta per participar o col·laborar. Fonamentalment hi han els següents maneres de participar o col·laborar:
* Usuaris simples
* Contribuïdors
** de cobertura de xarxa
** de continguts
** de serveis
El rol que s'esculli no implica en cap cas una jerarquia entre els diferents participants, en tot cas i com a molt, és un indicador de quin és el nivell de contribució i eventualment pot fer-se servir per a accedir a alguns dels continguts.

# Usuaris simples

Un usuari simple és aquell que només es connecta a la xarxa per rebre el senyal i poder gaudir dels seus continguts. No per simple és menys important ja que, de fet, és la base de tot plegat. Per connectar-se com a usuari simple només cal estar a prop d'un punt d'accés de guifi i adquirir el material necessari per a fer connexió.

# Contribuïdors en cobertura de xarxa

A més de ser usuari de xarxa, és possible que es vulgui estendre la cobertura de la mateixa. La motivació pot ser simplement voler contribuir al projecte o perquè hom no te a prop un punt d'accés actiu i, per tant, li cal construir un enllaç per portar la xarxa fins a on un està.
La cobertura de la xarxa es pot augmentar realitzant:
* Punt d'accés: node des del que es dóna cobertura a usuaris simples que es vulguin connectar.
* Repetidor: node que rep el senyal de xarxa i la tramet en una altra direcció. És una manera de donar cobertura en un punt fosc en els casos on hi ha algun tipus d'obstacle que impedeix rebre senyal del punt d'accés principal. Es pot combinar i ser també un punt d'accés per usuaris simples.
* Enllaç o enllaç troncal sense fils: per unir trams de xarxes diferents. Per fer un enllaç, cal un mínim de dos nodes configurats amb la modalitat d'enllaç ("bridge"). Si són més de dos, és el que normalment es coneix com a "multibridge".
* Túnel extern cap a altres zones o xarxes d'altres comunitats.

# Contribuïdors de continguts

Una xarxa no és res si no hi ha alguna cosa a dintre. Un exemple de les coses que hi poden haver el trobaràs al directori de continguts de guifi.net. Independentment de que estiguis o no connectat a la xarxa, pots ajudar-nos a posar-ne de moltes maneres:
* Porta a Internet
* Hostatjament de serveis, per exemple:
** Servidor de Web
** Servidor de Correu
** Servidors de Noms (DNS)
** Directoris i servidors per a missatgeria instantània i videoconferència
** Servidor de disc i P2P
* Disseny i creació de webs
* Administració de webs i serveis
* Administració d'infraestructures de telecomunicacions

# Contribuïdors de servei

Guifi.net no és una empresa, ni organisme prestatari de cap servei. És simplement un projecte on es fa la coordinació dels seus membres per tal de construir un espai comú on gaudir de la xarxa. Per a construir aquesta xarxa cadascú pot lliurement incorporar-hi la seva part com més li agradi i sense compromís, però a la vegada és obert a rebre col·laboracions d'empreses o organismes que també vulguin participar-hi, per exemple, oferint condicions avantatjoses que poden interessar als que formem part de guifi.net.
* Instal·ladors d'antenes i electricistes
* Proveïdors de material i botigues
* Proveïdors d'Internet i serveis sobre Internet